Midt på 1920-tallet omorganiserte NKP partiet. Mens medlemmene tidligere hadde vært organisert i stedslag satset man nå på å bygge opp grunnorganisasjoner på de mest sentrale arbeidsplassene. Disse «bedriftscellene» ga mange steder ut egne små aviser. Noe av stoffet i bedriftsavisene var politisk stoff fra partiet sentralt, men innholdet i de fleste ble dominert av artikler om egen arbeidsplass og egen bransje.